บริษัท ทรีนีตี้ วัฒนา จำกัด (มหาชน)

ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 โดยมีผู้ถือหุ้นใหญ่ คือ ธนาคารกรุงไทย จำกัด (มหาชน) บริษัท คอม-ลิงค์ จำกัด
    และกองทุนเพื่อการร่วมลงทุน ซึ่งถือหุ้นในสัดส่วนร้อยละ 19.44 ร้อยละ 14.19 และร้อยละ
    8.54 ตามลำดับ

-   บริษัทดำเนินธุรกิจหลักโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม
    จนถึงเดือนสิงหาคม 2550 จึงโอนหน่วยงานสนับสนุนทั้งหมดให้สังกัดบริษัทหลักทรัพย์ ทรีนีตี้
    จำกัด โดยคงธุรกิจลงทุนในบริษัทที่ให้บริการแปลงสินทรัพย์เป็นหลักทรัพย์
    (Securitization) ไว้

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 6 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์ ที่ปรึกษาการลงทุน
    การจัดจำหน่ายหลักทรัพย์ การยืมและให้ยืมหลักทรัพย์ และการจัดการกองทุนส่วนบุคคล บริษัทฯ
    เป็นสมาชิกตลาดหลักทรัพย์แห่งประเทศไทย หมายเลข 22 ตั้งแต่เดือนมีนาคม 2545
    นอกจากนั้น บริษัทหลักทรัพย์ ทรีนีตี้ จำกัด
    ยังได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงิน

-   ในปี 2551 บริษัทหลักทรัพย์ ทรีนีตี้
    จำกัดมีส่วนแบ่งตลาดของมูลค่าการซื้อขายหลักทรัพย์โดยเฉลี่ยร้อยละ 2.23
    เพิ่มขึ้นจากส่วนแบ่งการตลาดปี 2550 ซึ่งเฉลี่ยร้อยละ 2.11
    สาเหตุเกิดจากมูลค่าการซื้อขายที่เพิ่มขึ้นของบัญชีเงินลงทุนของบริษัท ซึ่งคิดเป็นสัดส่วนร้อยละ
    48.34 ของปริมาณการซื้อขายรวมของบริษัท เพิ่มขึ้นจากปี 2550 ที่มีสัดส่วนร้อยละ 46.18

-   วันที่ 28 เมษายน 2549 บริษัท ทรีนีตี้ โพลาริส ฟิวเจอร์ส จำกัด
    ซึ่งเป็นบริษัทย่อยของบริษัทหลักทรัพย์ ทรีนีตี้ จำกัด ได้เริ่มธุรกิจซื้อขายสัญญาซื้อขายล่วงหน้า
    โดยบริษัทหลักทรัพย์ ทรีนีตี้ จำกัดถือหุ้นในสัดส่วนร้อยละ 99.99 มีทุนจดทะเบียนชำระแล้ว
    150 ล้านบาท ในปี 2551 บริษัท ทรีนีตี้ โพลาริส ฟิวเจอร์ส จำกัด
    มีส่วนแบ่งการตลาดเฉลี่ยร้อยละ 12.48 ลดลงเล็กน้อยจากปี 2550
    ซึ่งมีส่วนแบ่งการตลาดเฉลี่ยร้อยละ 13.41 ในขณะที่ปริมาณการซื้อขายต่อวันเพิ่มขึ้นจาก
    5,219 สัญญา เป็น 8,837 สัญญา ในเดือนธันวาคม 2551 บริษัทฯ
    ได้โอนธุรกรรมของบริษัทฯ ไปให้บริษัทหลักทรัพย์ ทรีนีตี้
    จำกัดทั้งหมดเพื่อเพิ่มความสะดวกในการให้บริการแก่ลูกค้า นอกจากนี้ บริษัทฯ
    ได้พัฒนาเครื่องมือช่วยในการตัดสินใจซื้อขายในชื่อ Smart Signal
    ให้ลูกค้าโดยเผยแพร่ไว้ใน Website เพื่อการลงทุนของบริษัท
    www.trinityquicktrade.com
    พร้อมทั้งปรับปรุงการให้บริการตรวจสอบข้อมูลซื้อขายผ่านระบบ Trinity Member ซึ่งอยู่ใน
    www.trinityquicktrade.com ด้วย

-   บริษัท ทรีนีตี้ แอ๊ดไวซอรี่ 2001 จำกัดและบริษัทหลักทรัพย์ ทรีนีตี้ จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน
    สำหรับปี 2551 บริษัทได้เป็นที่ปรึกษาทางการเงินอิสระให้กับผู้ถือหุ้นของบริษัททรู คอร์ปอเรชั่น
    จำกัด (มหาชน) และ บมจ.ครีสเตียนีและนีลเส็น (ไทย)
    และเป็นที่ปรึกษาทางการเงินในการเสนอขายหลักทรัพย์ของบริษัท กรุ๊ปลีส จำกัด (มหาชน)
    นอกจากนี้ยังเป็นที่ปรึกษาทางการเงินในการประเมินมูลค่ากิจการ การปรับโครงสร้างธุรกิจ
    ให้กับบริษัทที่จดทะเบียนในตลาดหลักทรัพย์ และไม่ได้จดทะเบียนในตลาดหลักทรัพย์ฯ
    อีกจำนวนหนึ่ง

-   ณ วันที่ 31 ธันวาคม 2551 บริษัทและบริษัทย่อย มีสินทรัพย์รวมจำนวน 1,565.48 บาท
    ซึ่งลดลงจาก ณ วันที่ 31 ธันวาคม 2550 ซึ่งมีสินทรัพย์รวมจำนวน 2,322.98 ล้านบาท
    เนื่องมาจากการลดลงของปริมาณการซื้อขายหลักทรัพย์ของลูกค้าของบริษัทย่อย 3
    วันทำการก่อนวันสิ้นปี 2551 การลดลงของลูกหนี้เงินให้กู้ยืมเพื่อซื้อหลักทรัพย์
    และการตั้งสำรองเผื่อหนี้สงสัยจะสูญจำนวน 141.8
    ล้านบาทสำหรับลูกหนี้เงินให้กู้ยืมเพื่อซื้อหลักทรัพย์ อันเป็นผลจากวิกฤตการเงินสหรัฐฯ
    และการปรับตัวลงของตลาดหลักทรัพย์ทั่วโลก ในขณะที่หนี้สินรวมลดลงจากสิ้นปี 2550 จาก
    897.67 ล้านบาทเป็น 292.05 ล้านบาท
    เนื่องจากการลดลงของเงินกู้ยืมระยะสั้นเพื่อการชำระราคา
    และการลดลงของปริมาณการซื้อขายหลักทรัพย์ของลูกค้าของบริษัทย่อย 3 วันทำการก่อนวันสิ้นปี
    2551 สำหรับส่วนของผู้ถือหุ้นลดลงจาก 1,425.31 ล้านบาท เป็น 1,269.05 ล้านบาท
    เป็นผลจากขาดทุนสุทธิจำนวน 125.23 ล้านบาท ซึ่งปี 2550 บริษัทมีกำไรสุทธิจำนวน 64.34
    ล้านบาท และการลดลงของมูลค่าเงินลงทุนในหลักทรัพย์เผื่อขายจำนวน 9.63 ล้านบาท
    สำหรับอัตราผลตอบแทนผู้ถือหุ้นต่อปีร้อยละ -9.30 และ ร้อยละ 4.60 สำหรับปี 2551
    และสำหรับปี 2550 ตามลำดับ

-   ผลขาดทุนในปี 2551 จำนวน 125.23 ล้านบาท
    โดยหลักเกิดจากการตั้งหนี้สงสัยจะสูญเพื่อสำรองความเสียหายที่อาจเกิดขึ้นจากลูกหนี้เงินให้กู้ยืมเพื่อซื้อหลักทรัพย์จำนวน
    141.8 ล้านบาท หากไม่รวมสำรองจำนวนดังกล่าว
    บริษัทและบริษัทย่อยมีกำไรสุทธิจากการดำเนินงานจำนวน 16.57 ล้านบาท
    ซึ่งลดลงจากกำไรปี 2550 จำนวน 64.34 ล้านบาท
    เป็นผลมาจากการลดลงของรายได้จากเงินลงทุนในตราสารทุน ตราสารหนี้
    และสัญญาซื้อขายล่วงหน้าจาก 133.96 ล้านบาทเป็น 64.23 ล้านบาท
    การลดลงของค่านายหน้าซื้อขายหลักทรัพย์ลดลงจาก 236.88 ล้านบาทในปี 2550 เป็น
    219.87 ล้านบาทในปี 2551 และส่วนแบ่งกำไรตามส่วนได้เสียจากเงินลงทุนในบริษัท
    ไทยลามิเนต แมนูแฟคเจอเรอร์ จำกัด ลดลงจาก 11.59 ล้านบาท เป็น 7.77 ล้านบาท
    ในขณะที่ค่าธรรมเนียมนายหน้าซื้อขายสัญญาซื้อขายล่วงหน้าเพิ่มขึ้นจาก 32.12 ล้านบาทเป็น
    50.27 ล้านบาท รายได้ดอกเบี้ยรับจากเงินให้กู้ยืมเพื่อซื้อหลักทรัพย์เพิ่มขึ้นจาก 26.73
    ล้านบาท เป็น 41.30 ล้านบาท ในส่วนของค่าใช้จ่ายที่สำคัญลดลงจากปี 2550 ได้แก่
    ค่าใช้จ่ายพนักงานลดลงจาก 245.96 ล้านบาทเป็น 213.66 ล้านบาท
    เป็นผลจากการลดลงของผลการดำเนินงานโดยรวมของบริษัท
    ในขณะที่ค่าธรรมเนียมและบริการจ่ายสำหรับปี 2551 จำนวน 56.61 ล้านบาท
    เพิ่มขึ้นเมื่อเทียบกับค่าใช้จ่ายสำหรับปี 2550 ที่มีจำนวน 50.69 ล้านบาท
    เป็นค่าธรรมเนียมจ่ายเพื่อการซื้อขายสัญญาซื้อขายล่วงหน้าที่ผันแปรตามรายได้จากธุรกิจสัญญาซื้อขายล่วงหน้าที่เพิ่มขึ้น

-   บริษัทได้รับการประเมินคุณภาพการจัดประชุมผู้ถือหุ้นปี 2551
    โดยสำนักงานคณะกรรมการกำกับหลักทรัพย์และตลาดหลักทรัพย์ ในระดับที่ดีขึ้นจาก ระดับ “ดี”
    เป็นระดับ “ดีเยี่ยม”
    ซึ่งเป็นผลจากการทบทวนและปรับปรุงแนวทางการดำเนินการเพิ่มเติมสำหรับการประชุมผู้ถือหุ้นปี
    2551
    ตามมติที่ประชุมคณะกรรมการบริษัทซึ่งให้ความสำคัญกับการให้ข้อมูลที่เพียงพอและครบถ้วนกับผู้ถือหุ้น

-   ปี 2551 บริษัท ทรีนีตี้ วัฒนา จำกัด (มหาชน)
    ได้รับการประเมินจากสมาคมส่งเสริมสถาบันกรรมการบริษัทไทยในการกำกับดูแลของบริษัทจดทะเบียนประจำปี
    2551 ให้เป็นบริษัทจดทะเบียนที่ได้คะแนนอยู่ในระดับ “ดีมาก” ซึ่งถือเป็นปีที่ 4 ติดต่อกัน

-   มติที่ประชุมคณะกรรมการบริษัทครั้งที่ 2/2552 คณะกรรมการบริษัท ทรีนีตี้ วัฒนา จำกัด
    (มหาชน) ได้ทบทวนนโยบายการกำกับดูแลกิจการของบริษัทตามหลักการกำกับดูแลกิจการที่ดี ปี
    2549 และให้ความเห็นชอบการนำเสนอวิสัยทัศน์และพันธกิจของบริษัทใน Website
    ของบริษัทเพื่อสื่อสารให้ผู้ที่เกี่ยวข้องได้ทราบ